6 โครงการดำเนินงานในอนาคต

  6.1 โครงการที่อยู่ระหว่างการดำเนินการ

โครงการวางท่อส่งน้ำดิบพื้นที่จังหวัดฉะเชิงเทรา 

จากรายงานการศึกษาความเป็นไปได้ในการลงทุนของโครงการวางท่อส่งน้ำดิบพื้นที่จังหวัดฉะเชิงเทราฉบับเดือนมีนาคม
2539 ซึ่งจัดทำโดย บริษัท เอเชียน เอ็นจิเนียริ่ง คอลซัลแต้นส์ จำกัด และบริษัท แซน. อี.
คอนซัลติ้ง เอ็นจิเนียรส์ จำกัด ได้ระบุถึงประมาณการความต้องการใช้น้ำเพื่อการอุปโภคบริโภค
และการอุตสาหกรรมในขอบข่ายการให้บริการของโครงการนี้ไว้ว่าจะเพิ่มขึ้นจาก 22
ล้านลูกบาศก์เมตร ในปี 2537 เป็น 65 ล้านลูกบาศก์เมตร ในปี 2550 ซึ่งในขณะนี้
ยังไม่มีระบบท่อส่งน้ำเพื่อจ่ายน้ำให้แก่ผู้ใช้น้ำในพื้นที่นี้ได้อย่างเพียงพอ
จึงมีความจำเป็นต้องเร่งดำเนินการก่อสร้างโครงการดังกล่าวให้แล้วเสร็จโดยเร็ว
โครงการนี้ประกอบด้วย ท่อส่งน้ำความยาวรวม 60 กิโลเมตร สถานียกระดับน้ำและระบบสูบน้ำ
ซึ่งมีความสามารถในการจ่ายน้ำประมาณ 65 ล้านลูกบาศก์เมตรต่อปี
ซึ่งเพียงพอต่อความต้องการน้ำในเขตพื้นที่ดังกล่าวถึงประมาณปี 2550
และคาดว่าการก่อสร้างตามแผนงานโครงการจะแล้วเสร็จในปลายปี 2544
โดยมีวงเงินลงทุนทั้งสิ้นประมาณ 1,700 ล้านบาท ณ 30 กันยายน 2544
ความคืบหน้าของการก่อสร้างโครงการประมาณร้อยละ 90
ทั้งนี้คาดว่าจะสามารถดำเนินการจ่ายน้ำได้ประมาณกลางปี 2545

โครงการวางท่อในพื้นที่นี้ มีวัตถุประสงค์เพื่อนำน้ำจากแม่น้ำบางปะกง
มาจำหน่ายให้กับผู้ใช้น้ำในพื้นที่อำเภอเมืองฉะเชิงเทรา บางปะกง และบางส่วนของจังหวัดชลบุรี
ลูกค้าเป้าหมายของท่อส่งน้ำเส้นนี้ ได้แก่ การประปาฉะเชิงเทรา การประปาบางปะกง
นิคมอุตสาหกรรมบางปะกง โรงไฟฟ้าบางปะกง และ โรงงานอื่นๆ ในพื้นที่บางปะกง เป็นต้น

  6.2 โครงการในอนาคต

1.  โครงการศึกษาความเหมาะสมในการวางท่อน้ำดิบพื้นที่ปริมณฑลตะวันออก

ตามที่กรมทรัพยากรธรณี มีแนวทางในการแก้ไขปัญหาแผ่นดินทรุด
อันเนื่องจากการใช้น้ำบาดาลในอุตสาหกรรมต่างๆ ทั้งในเขตกรุงเทพฯและปริมณฑล
โดยการระงับการอนุญาตการขุดเจาะบ่อน้ำบาดาลเพิ่มเติมและมาตรการเพิ่มอัตราค่าน้ำบาดาลในอนาคตนั้น
บริษัทฯ
จึงได้ดำเนินการศึกษาหาแนวทางในการสนับสนุนผู้ใช้น้ำในภาคอุตสาหกรรมเหล่านั้นโดยเฉพาะในบริเวณปริมณฑลตะวันออกที่อยู่ในภาวะวิกฤต
ผลการศึกษาความเหมาะสมและความเป็นไปได้ในการวางท่อส่งน้ำดิบไปสู่บริเวณดังกล่าวมีความเป็นไปได้สูง
โดยเป็นการเชื่อมต่อท่อจากเส้นท่อสายหลักในพื้นที่ฉะเชิงเทรา รวมระยะทางประมาณ 66.3
กิโลกรัม มายังกลุ่มนิคมอุตสาหกรรมบางปู บางพลี ลาดกระบัง รวมถึงสนามบินสุวรรณภูมิ
โดยจะสามารถให้บริการจ่ายน้ำได้มากถึงร้อยละ 50 ของความต้องการในระยะเริ่มต้น
หรือประมาณ 22 ล้านลบ.ม./ปี
โครงการนี้อยู่ในระหว่างการสำรวจและออกแบบรายละเอียดซึ่งคาดว่าจะแล้วเสร็จในปี 2545
โดยมีมูลค่าการลงทุนรวมประมาณ 850 ล้านบาท และมีผลตอบแทนโครงการในอัตราประมาณร้อยละ
15

  2. โครงการศึกษาความเหมาะสมในการวางท่อส่งน้ำดิบปราจีนบุรี

โครงการนี้เป็นโครงการวางท่อเพื่อจ่ายน้ำในพื้นที่จังหวัดปราจีนบุรี
ซึ่งจากรายงานการศึกษาความเป็นไปได้เบื้องต้นฉบับเดือนตุลาคม 2539
ที่จัดทำโดยมหาวิทยาลัยเกษตรศาสตร์
ระบุว่าโครงการนี้เป็นการนำน้ำมาจากอ่างเก็บน้ำใสใหญ่ตอนล่าง
เพื่อรองรับการขยายตัวของภาคอุตสาหกรรมที่คาดว่าจะเกิดขึ้นในอนาคต ซึ่งคาดว่า ในปี 2555
ความต้องการน้ำเพื่อการอุปโภคบริโภคและการอุตสาหกรรม ในเขตพื้นที่นี้จะมีประมาณ 60
ล้านลูกบาศก์เมตร ชุมชนที่สามารถใช้น้ำได้ ได้แก่ อำเภอกบินทร์บุรี อำเภอศรีมหาโพธิ์
อำเภอประจันตคาม และอำเภอนาดี เมื่อโครงการนี้แล้วเสร็จ บริษัทฯ
คาดว่าจะสามารถจ่ายน้ำได้ประมาณ 60 ล้านลูกบาศก์เมตรต่อปี
ซึ่งเพียงพอต่อความต้องการน้ำดังกล่าว

ทั้งนี้ รายงานการศึกษาความเป็นไปได้ของโครงการได้แล้วเสร็จในเดือนตุลาคม 2544
มีมูลค่าเงินลงทุนประมาณ 1,700 ล้านบาท คาดว่าจะเริ่มก่อสร้างระยะแรกได้ในปี 2546-2547
มีวงเงินลงทุนระยะแรกประมาณ 780 ล้านบาท โดยในระยะแรกสูบน้ำจากแม่น้ำปราจีนบุรี
และระยะถัดไปจะดำเนินการก่อสร้างโดยสอดคล้องกับการก่อสร้างอ่างเก็บน้ำใสน้อย-ใสใหญ่
ที่ดำเนินการโดยกรมชลประทาน

3. โครงการศึกษาความเหมาะสมในการวางท่อส่งน้ำดิบจังหวัดนครราชสีมา

ด้วยประชาชนในเขตเทศบาลเมืองนครราชสีมา
กำลังเผชิญกับปัญหาขาดแคลนน้ำเพื่อการอุปโภคบริโภคและอุตสาหกรรม
เนื่องจากแหล่งน้ำที่ใช้อยู่เดิมคืออ่างเก็บน้ำลำตะคอง สามารถจัดสรรน้ำได้เพียง 25 ล้านลบ.ม./ปี
ขณะที่ความต้องการน้ำในการอุปโภคบริโภคสูงขึ้นเรื่อยๆ คาดว่าในปี 2547
จะมีปริมาณความต้องการสูงถึง 46 ล้านลบ.ม. บริษัทฯ
จึงมีโครงการที่จะร่วมกับกรมโยธาธิการในการจัดหาน้ำดิบเพื่อเสริมความต้องการที่มีมากขึ้น
โดยวางท่อส่งน้ำจากอ่างเก็บน้ำลำแซะเป็นระยะทาง 71 กิโลเมตร
มาเสริมให้กับประปาในเขตเทศบาลเมือง คิดเป็นวงเงินลงทุนประมาณ 1,800 ล้านบาท
โดยบริษัทฯ มีแผนที่จะเข้าบริหารระบบสูบส่งทั้ง 2 เส้นท่อ คือทั้งระบบเส้นท่อเดิมและเส้นท่อใหม่
เพื่อสามารถกำหนดอัตราค่าน้ำที่เหมาะสมต่อการลงทุน
โดยกำหนดเริ่มโครงการการศึกษาความเหมาะสมและความเป็นไปได้ของโครงการ ในปี 2545

ทั้งนี้ ในการศึกษาความเหมาะสมของโครงการต่างๆ บริษัทฯ
ได้กำหนดผลตอบแทนการลงทุนในอัตราประมาณร้อยละ 15
เพื่อใช้กำหนดราคาค่าน้ำดิบของแต่ละโครงการ นอกจากนี้
ปัจจัยที่อาจมีผลกระทบต่อโครงการข้างต้นและอาจส่งผลให้โครงการดังกล่าวไม่สามารถดำเนินการตามแผน
บริษัทฯ ได้เปิดเผยไว้ในส่วนปัจจัยความเสี่ยงแล้ว

นอกจากนี้ บริษัทฯ ยังมีโครงการขยายไปสู่ธุรกิจเกี่ยวเนื่อง เช่น การจัดตั้งโรงงานผลิตท่อ
การติดตั้งมาตรวัดน้ำอัตโนมัติ การให้บริการด้านระบบเครือข่ายผ่านไฟเบอร์ออพติกและระบบ
SCADA รวมทั้งให้บริการระบบข้อมูลแผนที่ทางภูมิศาสตร์และการจัดเก็บค่าบริการ
ซึ่งโครงการดังกล่าวทั้งหมดจะใช้วงเงินลงทุนประมาณ 300 ล้านบาทและจะดำเนินการในประมาณปี
2545-2547

สำหรับบริษัทในเครือ ได้แก่ บริษัท โกลบอลฯ ยังมีแผนการเพิ่มตู้น้ำดื่มจาก 200 ตู้ เป็น 400 ตู้
ในปี 2545
เพื่อสามารถครอบคลุมการให้บริการได้ทั่วถึงยิ่งขึ้นและยังได้ปรับเพิ่มนโยบายการจำหน่ายตู้จำหน่ายน้ำดื่ม
อีกทั้งมีการปรับปรุงนโยบายค่าเสื่อมราคาของตู้จำหน่ายน้ำดื่มในเครื่องรุ่นใหม่เป็น 10 ปี
ซึ่งสอดคล้องกับอายุการใช้งานที่แท้จริง ซึ่งจะช่วยให้บริษัท โกลบอลฯ มีผลการดำเนินงานที่ดีขึ้น
และบริษัท ยูนิเวอร์แซลฯ มีแผนการลงทุนในกิจการแปรรูปประปา ระยะ 3 ปี ข้างหน้า อาทิ
สัมปทานกิจการประปาจังหวัดระยอง ขอนแก่นและประปาตามเกาะต่างๆ เช่นเดียวกับที่บริษัท
ยูนิเวอร์แซลฯ ได้ดำเนินการแล้วที่เกาะสีชัง โดยมีวงเงินลงทุนประมาณ 1,400 ล้านบาท